b'\n_START_ARTICLE_\nRinka\n_START_PARAGRAPH_\nRinka\xc2\xa0\xe2\x80\x93 visuma santyki\xc5\xb3 tarp reali\xc5\xb3 ir potenciali\xc5\xb3 pirk\xc4\x97j\xc5\xb3 ir pardav\xc4\x97j\xc5\xb3, laisvai, be i\xc5\xa1orin\xc4\x97s prievartos, perkan\xc4\x8di\xc5\xb3 prekes bei paslaugas. Pagrindiniai rinkos dalyviai yra vartotojai (pirk\xc4\x97jai) ir gamintojai (pardav\xc4\x97jai)._NEWLINE_Rinkos s\xc4\x85voka rei\xc5\xa1kia, kad prek\xc4\x97s bei paslaugos yra tokios, kad gali vykti mainai tarp prekiaujan\xc4\x8di\xc5\xb3j\xc5\xb3, be reikalo neribojant j\xc5\xb3 veiklos. Prekiaujantieji reaguoja \xc4\xaf pasi\xc5\xablos-paklausos santyk\xc4\xaf bei kitus kainas reguliuojan\xc4\x8dius veiksnius, \xc5\xa1ali\xc5\xb3 galimybes ir \xc5\xbeinias, j\xc5\xb3 i\xc5\xa1manym\xc4\x85 apie reliatyv\xc5\xb3 preki\xc5\xb3 ir/ar paslaug\xc5\xb3 naudingum\xc4\x85, taip pat savo individualius poreikius bei norus.\n_START_SECTION_\nVoratinklio teorema\n_START_PARAGRAPH_\nPaklausos, pasi\xc5\xablos ir kainos dinamika galima paai\xc5\xa1kinti voratinklio teorija._NEWLINE_Pirk\xc4\x97j\xc5\xb3 reakcija \xc4\xaf naudojamos prek\xc4\x97s pinigin\xc4\x97s vert\xc4\x97s pasikeitim\xc4\x85 gali b\xc5\xabti greita, tod\xc4\x97l teigiama jog paklausos dydis yra prek\xc4\x97s kainos funkcija. \xc4\xaeprastai gamintojas negali staigiai reaguoti \xc4\xaf kainos pasikeitim\xc4\x85 pasi\xc5\xablos kiekio padidinimu, nes gamybos apimtims pakeisti reikia atitinkamo laiko tarpo. Realu prek\xc4\x97s vert\xc4\x97s ir pasi\xc5\xablos ry\xc5\xa1\xc4\xaf rinkoje i\xc5\xa1reik\xc5\xa1ti laikantis prielaidos, kad pasi\xc5\xabla priklauso nuo pra\xc4\x97jusi\xc5\xb3 met\xc5\xb3 kainos, o \xc5\xa1i\xc5\xb3 met\xc5\xb3 kainos lemia ateinan\xc4\x8di\xc5\xb3 met\xc5\xb3 pasi\xc5\xablos dyd\xc4\xaf. Voratinklio modelis rodo savaimin\xc4\xaf kainos art\xc4\x97jim\xc4\x85 \xc4\xaf pusiausvyros ta\xc5\xa1k\xc4\x85\xc2\xa0\xe2\x80\x93 pusiausvyros kain\xc4\x85 ir kiek\xc4\xaf.'